Набдзэгубдзаплъэу кIэлъыплъыну къыхураджэ
Iуащхьэмахуэ районым хыхьэ къуажэхэм иджыблагъэ щекIуэкIащ абыхэм щызэхэт жылагъуэ советхэм я зэхуэс. Iуэхугъуэ зэмылIэужьыгъуэ куэдым щытепсэлъыхьа зэIущIэхэм къуажэдэс нэхъыжьхэр жыджэру щыхэплъащ щIалэгъуалэр IэнатIэкIэ къызэгъэпэщын Iуэхум.
Iуащхьэмахуэ район администрацэм и Iэтащхьэм и къуэдзэ Афашоковэ Раисэ Лашкута къыщыхилъхьащ щIэныгъэ курыт, нэхъыщхьэ зэзыгъэгъуэта щIалэгъуалэм ядэлэжьэным нэхъ жыджэру иужь ихьэн зэрыхуейр. ШколакIуэ ныбжьым итхэм я гугъу пщIымэ, къэпсэлъам зэрыжиIамкIэ, ахэр школ нэужьым гупжьей зэмылIэужьыгъуэхэм макIуэ, спортым зыхуагъасэ, псэкупсэ гъэсэныгъэм ехьэлIа Iуэхугъуэхэр щIэх-щIэхыурэ ирагъэкIуэкI.
Афашоковэм къуажэдэсхэм и гугъу яхуищIащ хьэрычэтыщIэ Iуэхум зезытахэмрэ мэкъумэш хозяйствэм елэжьхэмрэ къэралыр зэрадэIэпыкъу федеральнэ программэхэр республикэми, районми зэрыщылажьэм, абы щIалэгъуалэр Iуэхум тригъэгушхуэн зэрыхуейм.
Лашкута къуажэ администрацэм и унафэщI Малкаров Елдар къызэхуэсахэм яхутепсэлъыхьащ жылэм и Iуэху зыIутым.
— КъБР-м и Правительствэм къалэн къызэрытщищIам тету, щыщIэныгъэ зиIэ Iуэхугъуэ куэд зыдогъэзэхуэж, абыхэм ящыщщ кхъэм узэрыбгъэдыхьэ гъуэгур зэрызэдгъэпэщыжар. Ди мурадщ къуажэм дэтыр спорт пэш тщIыуэ, ЩэнхабзэмкIэ унэщIэ духуэну, — жиIащ къэпсалъэм.
Бедыкъ щекIуэкIа зэхуэсым щIыпIэ курыт школым и унафэщI Борчаев Рафаэль къыщыхигъэщащ еджакIуэхэм псэкупсэ гъэсэныгъэ яхэлъхьэным гулъытэ хэха зэрыхуащIыр. Хабзэхъумэ IэнатIэхэм я лэжьакIуэхэм зэрыжаIамкIэ, мы къуажэм зэи къыщыхъуакъым экстремизмэм, терроризмэм ехьэлIа щIэпхъаджагъэхэр. Iуащхьэмахуэ куейм и прокурор Шыбзыхъуэ Заурбэч адэ-анэхэр къыхуриджащ я сабийхэр дэзыхьэх, я зэманыр зытрагъэкIуадэ Iуэхухэм набдзэгубдзаплъэу кIэлъыплъыну.
ЗэIущIэм хэтахэм къаIэтащ социально-экономикэ, узыншагъэ, мэкъумэш хозяйствэ, нэгъуэщI унэтIыныгъэхэми ехьэлIа Iуэхухэр.
Тарим Алисэ.
